**Základné druhy médií a ich význam pre jednotlivca a spoločnosť**

Masové médiá (nazývané tiež masmédiá, masovokomunikačné prostriedky, resp. jednoducho len médiá) v podobe akej ich poznáme dnes, sú súčasťou našej spoločnosti už viac ako 500 rokov. Pod masmédiom rozumieme prostriedok, prostredníctvom ktorého odosielateľ prenáša rôznorodé obsahy veľkému množstvu príjemcov.

Tento proces má nasledovné špecifiká:

deje sa:

* verejne,
* v určitom čase,
* vo vymedzenom priestore,
* spravidla jednosmerne (od komunikátora k príjemcovi).

Proces masovej komunikácie sa vyznačuje:

* jednosmernosťou,
* asymetrickosťou,
* neosobnosťou,
* anonymitou.

Masové médiá majú nasledovné spoločné znaky:

* sú dostupné neobmedzenému množstvu príjemcov,
* prinášajú rôznorodé obsahy,
* ich existencia závisí od záujmov a potrieb príjemcov.

**Základné rozdelenie médií:**

*Primárne médiá*: nepotrebujú na prenos informácie žiadne technické prostriedky, ide zväčša o komunikáciu tvárou v tvár

*Sekundárne:* potrebujú na prenos informácie pomocné technické prostriedky, éra sa začína vynálezom kníhtlače, slúžia na prekonávanie časopriestorových bariér (knihy, letáky, noviny)

*Terciárne* sú médiá, ktoré nepotrebujú technické prostriedky len pri vysielaní informácie, ale aj pri jej príjme, ide teda o rádio, televízor, počítač

*Kvartové* sú médiá, ktoré nás sprevádzajú v súčasnosti, kombinujú prenos obsahov terciárnych médií s digitálnymi médiami. Multimédiá, sieťové médiá,mms, sms, web...

**Ďalšie delenia:**

* studené: knihy, noviny, časopisy,
* horúce: rozhlas, televízia, internet

**Spoločenské funkcie masmédií:**

1. informovanie,
2. vysvetľovanie a objasňovanie vzťahov medzi jednotlivými časťami spoločnosti,
3. prenos kultúrneho dedičstva,
4. zábava,
5. presviedčanie (reklama).

Médiá sa niekedy označujú za strážnych psov demokracie (watchdog), pretože by mali ochraňovať demokratické zriadenie, dozerať na činnosť verejných osôb a inštitúcií a ochraňovať záujmy spoločnosti. Nemožno pochybovať o tom, že médiá zohrávajú významnú rolu nielen pokiaľ ide o ich význam pre spoločnosť, ale aj jednotlivca. Pomáhajú nám orientovať sa vo svete (napr. predpoveď počasia, doprava...), sú prostriedkom socializácie, uspokojujú potrebu spoločenského kontaktu, resp. úniku od reality ...